En die wenner van Die Kontrak is…Demi Lee Moore Demi Lee Moore (28) is Vrydagaand by die eerste Afrikaans is Groot-megakonsert van 2018 by die Sun Arena, Pretoria as die wenner van Die Kontrak aangekondig. Die broer-en-suster-duo Bobby en Karlien van Jaarsveld, wat Die Kontrak aangebied het, het Vrydagaand op die verhoog bekend gemaak dat Demi Lee van Durbanville ŉ platekontrak van R1 miljoen by Coleske Artists losgeslaan het. Monique Steyn was Demi Lee se mentor op Die Kontrak, VIA (DStv-kanaal 147) se musiektalentkompetisie. Demi Lee het vroeër die week haar ondersteuners op Facebook bedank. “Ek sou nie hier gewees het sonder julle ondersteuning nie. Ek sou nie hier gewees het sonder almal se gebede en bystand nie. Julle is die rede waarom ek nuwe musiek kan maak, die rede hoekom ek vertonings kan speel. Demi Lee op die verhoog nadat sy as die wenner aangekondig is. “Julle is die rede waarom ek na al die jare hier staan. Ek wil uit my hart uit dankie sê dat julle elkeen hierdie pad saam met my gestap het, vir elke boodskap (ek lees elke liewe een). Ons is nou so naby aan die einde van Die Kontrak maar die begin van ongelooflike dinge. Dankie aan elke persoon wat bygedra het tot my nuwe begin.” Die Pretorianer Ivan Roux (28) was tweede in die kompetisie. Sy mentor was Dewald Wasserfall. Die episode waartydens Demi Lee as wenner aangekondig word, word Woensdag 28 November om 20:00 op VIA uitgesaai. Demi Lee en Ivan se musiekvideo’s is tydens die afgelope week se uitsending van Die Kontrak die eerste keer op televisie vertoon. Die musiekvideo’s vir Demi Lee se “Mis eet slaap herhaal” en Ivan se “Daai ding” kan nou eksklusief op die JOOX-app gestroom word. Hul albums is tans landwyd op die rakke van Musica-winkels beskikbaar.